小王親迎賦此贈行卒章聊遣鄙懷
作者：洪皓
朝代：宋

paragraphs: 混同江水秀可掬，李氏太師女如玉。
婦德婦功應夙成，施鞶施衽亦初熟。
舜華美豔年踰筓，未遭良匹求名族。
風流儒雅王家郎，燕食東牀坦其腹。
納幣委禽六禮成，送車百兩皆丹轂。
三星在天四月中，今夕何夕會花燭。
綢繆謹始待如賓，伉儷要終貴和睦。
且聞祁祁多娣媵，將見詵詵衆似續。
我來乞盟閲八千，除館又經融火六。
老母八十漫嗟予，男女有九賦采綠。
固知我後恤不遑，人豈無情捐骨肉。
萬里一身秪自憐，其誰髙義哀煢獨。
况復惡疾屢纒綿，呼天恥作窮途哭。
因子告行遂贈言，勿忘舊學膺天祿。